Suomen Malmijalostus

Suomen Malmijalostus Oy (ruotsiksi Finlands Malmförädling Ab, englanniksi Finnish Minerals Group) on valtion kokonaan omistama erityistehtäväyhtiö, joka huolehtii valtion kaivosalan omistuksista sekä kehittää kotimaista kaivos- ja akkutoimialaa. Valtioneuvoston kanslian omistajaohjausyksikön ohjauksessa toimivan yhtiön perustehtävänä on maksimoida kotimaisten mineraalien arvo vastuullisesti. Suomen Malmijalostus muodostettiin vuonna 2018, kun valtion kaivosalan omistukset keskitettiin yhden yhtiön alaisuuteen.

Historia 
Suomen Malmijalostus sai nykyisen toimintamandaattinsa ja nimensä vuoden 2018 kesäkuussa. Sitä ennen vuodesta 2015 lähtien se toimi Terrafame Group Oy -nimellä ja keskittyi Terrafame Oy:n emoyhtiön tehtäviin. 

Vuonna 2018 tehdyn muutoksen myötä Suomen valtio otti aiempaa aktiivisemman roolin Suomen kaivos- ja akkuklusterin kehittämisessä. 

Vuonna 2021 Suomen Malmijalostus Oy ilmoitti suunnittelutyön jatkuvan kahden uuden akkumateriaaleja tuottavan tehtaan rakentamiseksi Kymenlaaksoon. 

Alkuvuodesta 2021 Suomen Malmijalostus ilmoitti suunnittelevansa Haminaan pCAM- eli prekursorikatodiaktiivimateriaalitehdasta yhdessä CNGR Anvanced Material Co. Ltd:n kanssa, joka on Shenzhenin pörssissä listattu teknologiayhtiö. Joulukuussa 2021 yhtiö ilmoitti, että tehtaan ensivaiheen kapasiteetiksi suunnitellaan 20 000 tonnia vuodessa. Käynnistyttyään tehdas työllistäisi tällä kapasiteetilla suoraan noin 150 henkilöä.

Loppuvuodesta Suomen Malmijalostus ja Shenzhenin pörssissä listattu Beijing Easpring Material Technology Co., Ltd. sopivat jatkavansa yhteistyötä CAM- eli katodiaktiivimateriaalitehtaan perustamiseksi Kotkaan. Tehtaan ensivaiheen kapasiteetiksi tulisi 50 000 tonnia vuodessa. Tällä kapasiteetilla tehdas työllistäisi suoraan noin 250 ihmistä. 

Elokuussa 2021 Suomen Malmijalostus kertoi allekirjoittaneensa aiesopimuksen FREYR Batteryn kanssa akkukennotehtaan perustamiseksi Suomeen. Yhtiöt neuvottelevat sopimuksen pohjalta yhteistyö- ja liiketoimintamallien kartoittamiseksi. Tehtaan sijoituspaikaksi kaavaillaan Vaasaa. 

Samana vuonna Suomen Malmijalostus ilmoitti valmistautuvansa investoimaan Johnson Mattheyn Vaasaan kaavaileman akkumateriaalitehtaan osaprosesseihin. Myöhemmin Johnsson Matthey ilmoitti luopuvansa akkumateriaaliliiketoiminnasta kokonaan.

Liiketoiminta 
Suomen Malmijalostus toimii omistajana suomalaisessa kaivos- ja kemianteollisuudessa ja tekee työtä akkuarvoketjun kehittämiseksi. Visiona on tarjota materiaaleja ilmastoneutraalisuuden saavuttamiseksi.

Yhtiön strategisena kärkenä on kehittää kotimaista litiumioniakkujen arvoketjua sekä luoda uusia liiketoimintamahdollisuuksia ja varmistaa vaikutukselliset, tuottavat sijoitukset. Osana tätä työtä yhtiö on myös mukana useissa teknologisissa yhteishankkeissa luomassa uusia teollisia ratkaisuja kaivos- ja akkualalle muun muassa mineraalien jäljitettävyyteen sekä teollisuuden vesienkäsittelyyn.

Omistusosuudet 
Suomen Malmijalostus Oy on konsernin emoyhtiö. Suomen Malmijalostus -konsernin muodostavat Suomen Malmijalostus Oy, Terrafame Oy, Sokli Holding Oy ja sen tytäryhtiö Sokli Oy sekä Finnish Battery Chemicals Oy tytäryhtiöineen. Suomen Malmijalostus Oy omistaa myös noin 20 prosenttia Keliber Oy:stä sekä 49 prosenttia Adven-FMG Sodium Sulfate Holding -yhtiöstä. Yhtiö on myös kertonut CNGR Advanced Materialin kanssa perustettavasta yhteisyrityksestä, josta sen omistusosuus on 40 prosenttia.

Terrafame Oy 
Terrafame on suomalainen yhtiö, jonka toimintaan kuuluvat Sotkamossa sijaitsevat monimetallikaivos, metallitehdas ja akkukemikaalitehdas.

Keliber Oy 
Keliber on suomalainen yhtiö, joka tähtää litiumin kaivostoimintaan sekä litiumkemiantehtaan perustamiseen Keski-Pohjanmaalle.

Sokli Oy 
Vuonna 2020 Yara Suomi Oy myi Soklin kaivosoikeudet nimellisellä kauppahinnalla Suomen Malmijalostus Oy:lle , joka on ilmoittanut analysoivansa kaivoshankkeen kehittämismahdollisuuksia.

Ferrovan Oy 
Helmikuussa 2020 Ferrovanin konkurssipesä ilmoitti tehneensä kauppasopimuksen Mustavaara-hankkeen oikeuksien ja näytteiden myymisestä kanadalaiselle Strategic Resources Inc:lle. Konkurssipesä suoritti noin 460 000 euron maksun Suomen Malmijalostukselle, joka oli ollut yhtenä velkojana konkurssissa.

Hallitus 
Yhtiön hallituksen jäseninä toimimivat Antti Kummu (puheenjohtaja), Janne Känkänen (varapuheenjohtaja), Pauli Anttila, Teija Kankaanpää, Ilpo Korhonen, Jukka Ohtola ja Eeva Ruokonen. Toimitusjohtaja on Matti Hietanen.

Lähteet 

Suomalaiset valtionyhtiöt